CELEX: C2005/217/105
Language: et
Date: 2005-09-03 00:00:00
Title: Kohtuasi T-249/05: Tineke Duyster'i 30. juuni 2005. aasta hagi Euroopa Ühenduste Komisjoni vastu

3.9.2005   
            
            
               ET
            
            
               Euroopa Liidu Teataja
            
            
               C 217/50
            
         Tineke Duyster'i 30. juuni 2005. aasta hagi Euroopa Ühenduste Komisjoni vastu
   (Kohtuasi T-249/05)
   (2005/C 217/105)
   Kohtumenetluse keel: hollandi
   Tineke Duyster, elukoht Oetrange (Luksemburg), esitas 30. juunil 2005 Euroopa Ühenduste Esimese Astme Kohtule hagi Euroopa Ühenduste Komisjoni vastu. Hageja esindaja on advokaat W. H. A. M. van den Muijsenbergh, kohtudokumentide kättetoimetamise aadress Luxembourgis.
   Hageja palub Esimese Astme Kohtul:
   
               1)
            
            
               tühistada ametiste nimetava asutuse 6. aprilli 2005. aasta otsus;
            
         
               2)
            
            
               tühistada otsus, millega anti lapsehoolduspuhkust 1. novembrist 2004 kuni 30. aprillini 2005 ja/või 2004. aasta novembri palgatõend ja/või komisjoni 30. novembri 2004. aasta otsus, millega jäeti lapsehoolduspuhkuse edasilükkamise või tühistamise taotlus rahuldamata;
            
         
               3)
            
            
               tuvastada, et T. Duyster'il olid 1. novembrist 2004 kuni 30. aprillini 2005 kõik teenistuses oleva ametniku materiaalsed õigused, mistõttu tuleb talle tagantjärele välja maksta töötasu vastavalt tema palgaastmele ja järgule;
            
         
               4)
            
            
               tuvastada, et nimetatud töötasule tuleb hilinenud väljamakse tõttu lisada viivis;
            
         
               5)
            
            
               tuvastada, et tal on võimalik taotleda lapsehoolduspuhkust oma poja kasvatamiseks (isegi kui viimane on kohtuotsuse jõustumise hetkeks vanem kui 12 aastat või peaaegu vanem kui 12 aastat), kuna esitatud taotluse rahuldamata jätmise eest vastutab komisjon; teise võimalusena tuvastada, et kui lapsehoolduspuhkuse võtmise võimalus puudub komisjoni süü tõttu, siis tuleb talle maksta kahjutasu kahekümne seitsme tuhande euro ulatuses saamatajäänud lapsehoolduspuhkuse, kindlustuste, tööstaaži ja pensioniõiguse, aruannete ja ametialase edutamise eest; kolmanda võimalusena tuvastada, et iga võtmata jäänud lapsehoolduspuhkuse kuu eest tuleb talle maksta hüvitist 800 euro ulatuses saamatajäänud vanemahüvitise eest, 100 euro ulatuses kindlustusmaksete eest ja 1 200 euro ulatuses pensioniõiguse kaotamise eest;
            
         
               6)
            
            
               tuvastada, et talle tuleb maksta 2 500 euro ulatuses kahjutasu, hüvitamaks ebakindlast ametnikustaatusest tulenevat mittevaralist kahju;
            
         
               7)
            
            
               mõista kohtukulud välja Euroopa Ühenduste Komisjonilt.
            
         Õiguslikud alused ja peamised argumendid
   Hageja taotles lapsehoolduspuhkust 8. novembrist 2004 kuni 7. maini 2005. Seepeale andis komisjon talle lapsehoolduspuhkust 1. novembrist 2004 kuni 30. aprillini 2005.
   Hageja väidab, et formaalselt ta ei saanud 8. novembrist 2004 kuni 7. maini 2005 taotletud lapsehoolduspuhkuse kohta eitavat vastust, mistõttu ta lähtub sellest, et tema taotlus lükati vaikimisi tagasi. Pealegi oli ta 1. novembrist 2004 kuni 30. aprillini 2005 teenistuses, kuna ta ei vaidlustanud taotluse tagasilükkamist ega esitanud ka uut taotlust ning seega on tal ka kõik teenistusega seotud soodustused.
   Oma hagi põhjenduseks väidab hageja ka seda, et otsus, millega talle anti lapsehoolduspuhkust 1. novembrist 2004 kuni 30. aprillini 2005, rikub võrdse kohtlemise põhimõtet, õiguskindluse põhimõtet, personalieeskirjade artiklit 42a ning artikleid 25, 26, 35, 36 ja 62.